બુધવારના રોજ આમ આદમી પાર્ટીએ પોતાના રાજ્યસભાના ઉમેદવારના નામોની જાહેરાત કરી હતી. દિલ્હીના ઉપમુખ્યમંત્રી અને આપના નેતા મનિષ સિસોદીયાએ ઉમેદવારોના નામ જાહેર કર્યા હતા. જેમા સંજય સિંહ, અન.ડી. ગુપ્તા અને સુશીલ ગુપ્તાના નામ પર આપ પાર્ટીએ પસંદગીની મહોર મારી હતી. ઉમેદવારો વિશે વાત કરવામાં આવે તો સંજય સિંહ આપ પાર્ટીના સંયોજક છે, તેઓ ઘણા લાંબા સમયથી પાર્ટીમાં સંગઠનનું કામ સંભાળી રહ્યા છે. જ્યારે નવીન ગુપ્તા વ્યવસાયે સી.એ. છે અને આપ પાર્ટીના તમામ ફંડની માહિતી તેઓ રાખી રહ્યા છે. હવે વાત કરવામાં આવે સુશીલ ગુપ્તાની તો તેઓ વ્યવસાયે વેપારી છે, જેઓ થોડા સમયે પહેલા જ કોંગ્રેસ પાર્ટી છોડીને આપમાં જોડાયા હતા. આમ આપના ઉમેદવારમાં માત્ર એક જ વ્યક્તિની પસંદગી પાર્ટીમાંથી કરવામાં આવી છે. બાકી બન્ને લોકોનો પાર્ટી સાથે ઘણો દુરનો સંબંધ દેખાઇ રહ્યો છે. આ નામોની જાહેરાત સાથે જ કુમાર વિશ્વાસે અરવિંદ કેજરીવાલને નિશાના પર લેતા જણાવ્યું હતું કે, અરવિંદ કેજરીવાલે કહ્યું હતું કે તમને મારીશું પણ શહીદ થવા નહી દઇએ. પરંતુ આજે હું તેમને અભિનંદન આપુ છું અને મારી શહાદતનો સ્વીકાર કરું છું.